
Uz 14.06.2021. Nr. b/n

Satiksmes ministrijai

Atzinums
par likumprojektu
„Grozījumi Pasta likumā”
(VSS-148)

[bookmark: _Hlk66197110]	Kultūras ministrija ir izskatījusi Satiksmes ministrijas 2021.gada 14.jūnijā elektroniskajai saskaņošanai nosūtīto likumprojektu „Grozījumi Pasta likumā” (turpmāk – likumprojekts) un savas kompetences ietvaros atbalsta likumprojekta turpmāku virzību, izsakot šādus iebildumus:

	1. Kultūras ministrija uztur Izziņā atspoguļoto iebildumu un lūdz precizēt likumprojekta 7.pantā ietvertā Pasta likuma 35.1 panta otro daļu, izsakot to jaunā redakcijā, kā arī papildināt šo pantu ar divām jaunām daļām, attiecīgi mainot panta numerāciju:
[bookmark: _Hlk65841621][bookmark: _Hlk65845436]„(2) Ministru kabinets nosaka abonēto preses izdevumu piegādes pakalpojumu dalītā maksājuma, ko universālā pasta pakalpojuma sniedzējam apmaksā preses izdevēji, procentuālo apmēru no Regulatora apstiprinātā tarifa.
(3) Dalītā maksājuma procentuālais apmērs tiek noteikts tāds, lai prognozētā preses izdevēju maksājumu kopsumma gada laikā nepārsniedz 30% no prognozētās maksājumu kopsummas gada laikā, ja tarifi tiktu apmaksāti pilnā apmērā.
(4) Šā panta trešajā daļā minētā prognozētā maksājumu kopsumma gada laikā tiek aprēķināta, balstoties uz informāciju, kura ir bijusi Regulatora rīcībā brīdī, kad tika apstiprināts spēkā esošais tarifs.”
[bookmark: _Hlk66198224]	Pamatojums: Satiksmes ministrija ir izstrādājusi likumprojektu saskaņā ar konceptuālo ziņojumu „Abonētās preses izdevumu piegādes nodrošināšana un drukāto mediju atbalsta pilnveides iespējas” (apstiprināts ar Ministru kabineta 2020.gada 17.jūlija rīkojumu Nr.397) (turpmāk – Konceptuālais ziņojums), kura 1.nodaļas „Konceptuālā ziņojuma kopsavilkums” sadaļa „iv. Risinājuma ieviešana” paredz, ka: „Saskaņā ar šajā Ziņojumā sniegto analīzi minētā proporcija būtu nosakāma tāda, kas paredzētu 30% no SPRK apstiprinātā tarifa kā preses izdevēja maksājumu un 70% kā valsts budžeta atbalsta maksājumu.” Konceptuālais ziņojums, turpinot iepriekš citēto, paredz arī to, ka: „Tomēr, nosakot proporciju, ir būtiski nodrošināt, ka visiem preses izdevējiem situācija būtiski nemainās, salīdzinot ar to, kāda tā būtu saskaņā ar pašreiz piemērojamo atbalsta kārtību. Tādēļ visām preses izdevumu kategorijām identiskas proporcijas noteikšana būtu atbilstošs risinājums pie nosacījuma, ka SPRK apstiprinātajam tarifam būs tie paši parametri, kas Noteikumos Nr.292 fiksētajām cenām, un cenu procentuālais pieaugums šiem parametriem būs identisks.”
	Tuvojoties brīdim, kad Sabiedrisko pakalpojumu regulēšanas komisija apstiprinās abonētās preses piegādes tarifu, kļūst pieejama izvērstāka informācija par tā struktūru. Minētā informācija liecina, ka pašreiz nav iespējams garantēt, ka abu tarifa komponenšu procentuālais pieaugums būs identisks, salīdzinot ar Ministru kabineta 2013.gada 28.maija noteikumos Nr.292 „Noteikumi par abonēto preses izdevumu piegādes pakalpojumu cenām” fiksētajām cenām. 
Ņemot vērā minēto, 30% griesti ir jāparedz preses izdevēju maksājumu kopsummai gada laikā. Lai arī brīdī, kad Sabiedrisko pakalpojumu regulēšanas komisija apstiprinās tarifus, nākotnes maksājumu kopsumma nebūs zināma, tomēr to būs iespējams prognozēt, ņemot vērā informāciju par plānoto piegādes apjomu un plānoto vidējo preses izdevumu svaru, kura būs Sabiedrisko pakalpojumu regulēšanas komisijas rīcībā un uz kuras pamata Sabiedrisko pakalpojumu regulēšanas komisija būs apstiprinājusi abonētās preses piegādes tarifu.

2. Tāpat papildus jau izteiktajam iebildumam Kultūras ministrija vēlas lūgt Pasta likuma 35.1 panta otrajā daļā neietvert tekstu “un tā noteikšanas kritērijus”.
Pamatojums: grozījumi Pasta likumā paredzēs pilnvarojumu Ministru kabinetam noteikt dalītā maksājuma procentuālo apmēru, tāpēc paredzēt vēl pilnvarojumu Ministru kabinetam noteikt dalītā maksājuma procentuālā apmēra noteikšanas kritērijus nav nepieciešams.

3. Kultūras ministrija lūdz precizēt likumprojekta 7.pantā ietvertā Pasta likuma 35.1 panta pirmo daļu, dzēšot tekstu “gadskārtējā valsts budžeta likumā noteiktajā apmērā šim mērķim piešķirto valsts budžeta līdzekļu ietvaros”.
Pamatojums: Ministra kabineta noteikumiem, kuros tiks noteikts dalītā maksājuma procentuālais apmērs, būs jāsniedz tiesiskā noteiktība universālā pasta pakalpojuma sniedzējam un preses izdevējiem pirms abonēšanas kampaņas sākuma, t.i. augustā vai vēlākais septembra sākumā, kas ir krietni pirms gadskārtējā valsts budžeta apstiprināšanas.

Tāpat Kultūras ministrija izsaka priekšlikumu atgriezt likumprojekta „Grozījumi Pasta likumā” sākotnējās ietekmes novērtējuma ziņojumā (anotācijā) divas rindkopas (vienu I.2. un otru III.6 sadaļā), kurās ir skaidrots, ka saskaņā ar VAS “Latvijas Pasts” aplēsēm, kas balstītas uz 2020.gada 1.pusgada operatīvajiem datiem, provizoriski zaudējumi 2021.gadā varētu būt 6 594 596 euro (t.i. par 844 596 euro vairāk, nekā minēts konceptuālajā ziņojumā, kura apstiprināšanas brīdī nebija zināms par būtisku minimālās algas pieaugumu no 2021.gada), kā rezultātā arī 2022.gadā var būt nepieciešams lielāks finansējuma apmērs abonēto preses izdevumu piegādes atbalstam.



Valsts sekretāre		(paraksts*)				D.Vilsone

